Document ID: 32006R1754

KOMISSION ASETUS (EY) N:o 1754/2006,
annettu 28 päivänä marraskuuta 2006,
yhteisön taloudellisen tuen myöntämisestä yhteisön vertailulaboratorioille rehuja, elintarvikkeita ja eläinten terveyttä koskevilta osin
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 28 artiklan 2 kohdan,
sekä katsoo seuraavaa:
(1)
Yhteisön vertailulaboratoriot avustavat yhteisöä niiden tehtävien ja velvoitteiden suorittamisessa, jotka on vahvistettu yhteisön eläinlääkintälainsäädännössä sekä rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (2).
(2)
Asetuksen (EY) N:o 882/2004 32 artiklan 7 kohdan mukaisesti yhteisön vertailulaboratoriot voivat saada yhteisön rahoitusta päätöksen 90/424/ETY 28 artiklan nojalla.
(3)
Taloudellista tukea päätöksen 90/424/ETY 28 artiklan mukaisesti saavien yhteisön vertailulaboratorioiden kustannusten tukikelpoisuusperusteet ja kustannusten ilmoittamista ja tilintarkastusten suorittamista koskevat menettelyt on vahvistettu komission asetuksella (EY) N:o 156/2004 (3).
(4)
Yhteisön vertailulaboratorioiden toimintaan myönnettävän yhteisön vuotuisen taloudellisen tuen määrä eläinlääkinnän alalla vahvistetaan vuosittain erityisten kansanterveyttä, eläinten terveyttä ja jäämiä koskevien päätösten mukaisesti.
(5)
Koska asetukseen (EY) N:o 156/2004 on tehtävä eräitä muutoksia, se on syytä korvata selvyyden vuoksi siten, että otetaan huomioon asetus (EY) N:o 882/2004.
(6)
Muutokset koskevat erityisesti käyttöön otettavaa yhteistyösopimusta, jossa määritellään kunkin osapuolen tehtävät ja vastuualueet, sekä laadittavaa erityissopimusta, ALV:tä koskevien säännösten päivitystä sekä virkamatkoista ja seminaareista aiheutuvien kustannusten tarkistusta.
(7)
Kyseinen yhteistyösopimus on tehtävä viideksi vuodeksi, jotta uusilla aloilla voidaan mahdollistaa kansallisten vertailulaboratorioiden toimivan verkoston ja uusien analyysimenetelmien kehittäminen sekä kansallisten vertailulaboratorioiden suorituskyvyn asianmukainen arviointi.
(8)
Terve taloushallinto edellyttää, että tätä asetusta sovelletaan vuoden 2007 alusta. Laboratorioille on kuitenkin varattava mahdollisuus muuttaa vuoden 2007 toimintaa koskeva alustava talousarvionsa tämän asetuksen säännösten edellyttämällä tavalla.
(9)
Varainhoidon valvontaan sovelletaan yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (4) 9, 36 ja 37 artiklan säännöksiä.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
I LUKU
YLEISET MÄÄRÄYKSET
1 artikla
Kohde
Tällä asetuksella säädetään yhteisön vertailulaboratorioiden, jäljempänä ’laboratorioiden’, toimintaan sekä seminaarien järjestämiseen myönnettävää taloudellista tukea koskevista, päätöksen 90/424/ETY 28 artiklassa ja asetuksen (EY) N:o 882/2004 32 artiklassa tarkoitetuista yksityiskohtaisista säännöistä.
2 artikla
Puitesopimus yhteistyöstä
Komission ja laboratorion välisistä suhteista määrätään yhteistyösopimuksella. Yhteistyösopimus tehdään viideksi vuodeksi, ja siihen liitetään monivuotinen työohjelma.
3 artikla
Suunnitellut toimet ja alustava talousarvio
1. Yhteisön vertailulaboratoriot esittävät kalenterivuosittain ennen 1 päivää syyskuuta suunnitelman seuraavaksi kalenterivuodeksi kaavailluista yhteisön toimista ja toimittavat komissiolle alustavan talousarvion niistä aiheutuvista kustannuksista.
Asetuksen (EY) N:o 156/2004 1 artiklan säännösten mukaisesti esitetty alustava talousarvio varainhoitovuodeksi 2007 katsotaan esitetyksi tämän asetuksen mukaisesti. Laboratoriot voivat esittää 15 päivään joulukuuta 2006 saakka muutoksia sanottuun alustavaan talousarvioon tämän asetuksen säännösten mukaisesti.
2. Laboratorioiden on toimitettava alustava talousarvio sähköisessä muodossa liitteen I mukaisesti.
4 artikla
Erityissopimus
1. Komission tehtyä taloudellisen tuen myöntämistä koskevan vuotuisen päätöksensä osapuolten kesken laaditaan erityissopimus. Sopimuksessa vahvistetaan erityisesti tuen määrä ja yhteisrahoitusosuus.
2. Kaikkien maksujen ennakkoedellytyksenä on, että osapuolet ovat allekirjoittaneet sopimuksen.
5 artikla
Ennakko
Osapuolten allekirjoitettua erityissopimuksen voidaan tuensaajan pyynnöstä maksaa ennakkoa 70 prosenttia laboratorion toimintaan ja seminaarien järjestämiseen myönnetystä kokonaismäärästä.
6 artikla
Tuen maksaminen
Jos hyväksytyt työohjelmat on toteutettu tehokkaasti ja tuensaaja on toimittanut 10 ja 14 artiklassa tarkoitetut kertomukset kyseisessä artiklassa vahvistetuissa määräajoissa, laboratorion toimintaan ja seminaarien järjestämiseen myönnetyn yhteisön taloudellisen tuen kokonaismäärä tai loppusumma maksetaan kyseisten kertomusten hyväksymisen jälkeen.
7 artikla
Todistusasiakirjat
1. Edunsaajan on säilytettävä seitsemän vuoden ajan oikeaksi todistetut jäljennökset yhteisön taloudelliseen tukeen oikeuttavaa toimintaa koskevista todistusasiakirjoista, erityisesti laskuista, palkkakuiteista ja osanottajaluetteloista sekä näytteiden lähettämistä ja työmatkoja koskevista asiakirjoista.
2. Edunsaajan on kirjattava komissiolle ilmoitetut kustannukset kustannuslaskentajärjestelmäänsä ja säilytettävä alkuperäiset maksutositteet seitsemän vuoden ajan tilintarkastusta varten.
3. Todistusasiakirjat, joilla osoitetaan, että kaikki kustannukset ovat korvaushakemuksen mukaisia, on pyynnöstä toimitettava komissiolle.
8 artikla
Valvonta
Varainhoidon valvontaan sovelletaan yhteisen maatalouspolitiikan rahoituksesta annetun asetuksen (EY) N:o 1290/2005 9, 36 ja 37 artiklan säännöksiä.
II LUKU
LABORATORIOIDEN TOIMINTA
9 artikla
Tukikelpoisuus
1. Laboratorioiden toimintaan myönnettävän taloudellisen tuen puitteissa ovat tukikelpoisia toiminnan toteuttamiseksi välttämättömät kustannukset, jotka aiheutuvat henkilöstöstä, alihankinnasta, tuotantohyödykkeistä, kulutushyödykkeistä, näytteiden lähettämisestä vertailukokeisiin, työmatkoista ja yleismenoista.
2. Edellä 1 kohdassa tarkoitetut kustannukset ovat tukikelpoisia taloudellisen tuen myöntämistä koskevassa komission vuotuisessa päätöksessä vahvistetuissa rajoissa ja liitteessä II vahvistettujen tukikelpoisuussääntöjen mukaisesti.
3. Muutos, joka merkitsee yli 10 prosentin ylitystä talousarvion otsakkeen mukaisesta summasta, edellyttää komission kirjallista ennakkohyväksyntää.
10 artikla
Laboratorioiden toimintaa koskevien kertomusten esittäminen
1. Liitteen III mukaisesti esitetty rahoituskertomus ja laboratorion toimintaa koskeva tekninen kertomus lähetetään laboratorion johtajan varmentamina viimeistään 31 päivänä maaliskuuta (mistä postileimaa pidetään osoituksena) sitä ajanjaksoa seuraavana vuonna, jota varten taloudellinen tuki on myönnetty.
2. Jos 1 kohdan määräaikaa ei noudateta, yhteisön taloudellista tukea supistetaan 1 päivänä huhtikuuta 25 prosenttia, 1 päivänä toukokuuta 50 prosenttia, 1 päivänä kesäkuuta 75 prosenttia ja 1 päivänä heinäkuuta 100 prosenttia.
11 artikla
Kansallisena valuuttana toimitettujen maksupyyntöjen osalta käytettävä vaihtokurssi
Kansallisina valuuttoina jonkin kuukauden kuluessa toimitettujen ennakkoja tai loppusummia koskevien maksupyyntöjen osalta vaihtokurssina käytetään Euroopan unionin virallisen lehden C-sarjassa julkaistua kyseisen kuukauden ensimmäisen päivän kurssia tai sitä edeltävän viimeksi noteeratun päivän kurssia.
12 artikla
Arvonlisävero
Tukikelpoisiin kustannuksiin luetaan tuensaajan maksama arvonlisävero, jota ei palauteta, edellyttäen, että tuensaaja toimittaa 4 artiklassa tarkoitettua erityissopimusta allekirjoitettaessa jäsenvaltion valtiovarainministeriön tai vastaavan viranomaisen antaman todistuksen siitä, että tuensaaja on kokonaan tai osittain vapautettu alv-velvollisuudesta ja että kyseinen laboratorion toimiala on vapautettu tästä velvollisuudesta.
III LUKU
SEMINAARIEN JÄRJESTÄMINEN
13 artikla
Tukikelpoisuus
1. Seminaarien järjestämisen perusteella ovat tukikelpoisia enintään 32 osallistujan matkakustannukset ja päivärahat edellyttäen, että jäsenvaltioittain on kutsuttu vähintään yksi osallistuja.
2. Edellä 1 kohdassa tarkoitetut kustannukset ovat tukikelpoisia taloudellisen tuen myöntämistä koskevassa komission vuotuisessa päätöksessä vahvistetuissa rajoissa ja neuvoston asetuksella (ETY, Euratom, EHTY) N:o 259/68 (5) vahvistettujen Euroopan yhteisöjen virkamiesten henkilöstösääntöjen liitteessä VII olevassa 3F osastossa asetettujen sääntöjen mukaisesti.
3. Poikkeuksista 1 ja 2 kohtaan voidaan päättää asianmukaisesti perustelluissa tapauksissa komission vuosittain taloudellisen tuen myöntämisestä tekemän päätöksen perusteella.
14 artikla
Seminaareja koskevan rahoituskertomuksen esittäminen
1. Liitteen IV mukaisesti esitetty seminaareja koskeva rahoituskertomus ja tekninen kertomus lähetetään laboratorion johtajan varmentamina viimeistään kahden kuukauden kuluttua seminaarin pidosta.
2. Jos 1 kohdassa vahvistettua määräaikaa ei noudateta, taloudellisesta tuesta vähennetään 25 prosenttia yhden kuukauden, 50 prosenttia kahden kuukauden, 75 prosenttia kolmen kuukauden ja 100 prosenttia neljän kuukauden viivästymisestä todistusasiakirjojen vahvistettuun jättöpäivään nähden.
15 artikla
Kansallisena valuuttana toimitettujen maksupyyntöjen osalta käytettävä vaihtokurssi
Kansallisina valuuttoina jonkin kuukauden kuluessa toimitettujen ennakkoja tai loppusummia koskevien maksupyyntöjen osalta vaihtokurssina käytetään Euroopan unionin virallisen lehden C-sarjassa julkaistua seminaarikuukauden ensimmäisen päivän kurssia tai sitä edeltävän viimeksi noteeratun päivän kurssia.
IV LUKU
SIIRTYMÄ- JA LOPPUSÄÄNNÖKSET
16 artikla
Kumoaminen
Kumotaan asetus (EY) N:o 156/2004.
Viittauksia kumottuun asetukseen pidetään viittauksina tähän asetukseen.
17 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2007.
Kuitenkin sovelletaan 3 artiklan 1 kohdan toista alakohtaa tämän asetuksen voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä marraskuuta 2006.

Labels: 17
19
5
7
6